

Terviseamet

info@terviseamet.ee Meie 05.06.2024 nr 15-3/2638

Randvere tee 9b detailplaneeringu KSH algatamata jätmisest

Viimsi Vallavalitsusele on esitatud taotlus Haabneeme alevikus Randvere tee 9b katastriüksusel detailplaneeringu algatamiseks. Detailplaneeringu koostamise eesmärgiks on muuta planeeringuala krundi sihtotstarve ühiskondlike ehitiste maast äri- ja büroohoonete maaks, jagada planeeringuala ärimaa- ja teemaa kruntideks ning määrata kruntidele ehitusõigus ärihoonetele viisil, mis võimaldab tulevasest ärikvartalist kujundada kvaliteetse ja arhitektuurselt huvitava linnaruumi.

Viimsi valla mandriosa üldplaneeringu kohaselt asub detailplaneeringuga hõlmatud ala tiheasustusega alal, kus ehitamise aluseks on kehtiv detailplaneering. Detailplaneering on üldplaneeringut muutev, kuivõrd detailplaneeringuga tehakse ettepanek üldplaneeringu kohase maakasutuse juhtotstarbe muutmiseks üldkasutatavate hoonete maast äri- ja büroohoonete maaks. Samuti muudetakse teemaplaneeringut „Lapsesõbralik Viimsi“, kuivõrd teemaplaneeringus on antud asukohta näidatud planeeringualal hetkel kehtivast detailplaneeringust tulenevalt staadion ja spordihooned.

Üldplaneeringut muutva detailplaneeringu läbiviimisel tuleb PlanS § 124 lõike 6 ja KeHJS § 33 lg 2 punktide 1 ja 3 kohaselt alati hinnata KSH algatamise vajadust ning anda selle kohta eelhinnang. Vastavalt KeHJS § 33 lg-le 6 küsib otsustaja enne KSH vajalikkuse üle otsustamist seisukohta asjaomastelt asutustelt, edastades neile seisukoha võtmiseks KeHJS § 33 lg 3 punktides 1 ja 2 ning lõigetes 4 ja 5 nimetatud kriteeriumide alusel tehtud otsuse eelnõu.

Eelnevat arvesse võttes palume anda seisukoht Viimsi Vallavolikogu otsuse eelnõule „Haabneeme alevik, Randvere tee 9b katastriüksuse (keskusala) detailplaneeringu algatamine ja keskkonnamõju strateegilise hindamise algatamata jätmine“ ning selle lisale „Viimsi vallas Haabneeme alevikus Randvere tee 9b katastriüksuse (keskusala) detailplaneeringu keskkonnamõju strateegilise hindamise eelhinnang“.

Lugupidamisega

(allkirjastatud digitaalselt)

Taavi Rebane

602 8726 taavi.rebane@viimsivv.ee

Taavi Rebane

Keskkonnaosakonna juhataja

Lisad:

1. Viimsi Vallavolikogu otsuse eelnõu „Haabneeme alevik, Randvere tee 9b katastriüksuse (keskusala) detailplaneeringu algatamine ja keskkonnamõju strateegilise hindamise algatamata jätmine“
2. Viimsi vallas Haabneeme alevikus Randvere tee 9b katastriüksuse (keskusala) detailplaneeringu keskkonnamõju strateegilise hindamise eelhinnang